Bram Stoker

Abraham Stoker, dito Bram, (Dublin, 8 de novembre do 1847 - Pimlico, 20 d'arvî do 1912) o l'é stæto un autô irlandeise vegnuo famoso pe-o seu romanso gòtico Dracula, ch'o l'à ben ben influensou a coltua popolare e o l'à stabilio o vampiro comme unn'icöna letteräia e do cine.

 Vitta 
Nasciuo à Clontarf, un quartê riveasco de Dublin, o Stoker o l'à passou a ciù parte da seu primma infançia in letto pe caxon de unna moutia, unn'esperiensa ch'a porrieiva avei aggiuttou à cortivâ a seu viva imaginaçion. Ben ch'o l'agge avuo unn'infançia fragile, da zoveno o s'é distinto into campo academico e o l'é anæto a-o Trinity College de Dublin, donde o l'à studiou matematica e o l'é introu inta scena do tiatro universcitäio.

Dòppo a laurea, o Stoker o l'à travaggiou pe un tempo comme fonçionäio pubrico a-o Castello de Dublin, e o l'à comensou ascì a scrive de reçenscioin pe-e representaçioin de tiatro. A seu critica poxitiva da reçitaçion do Sir Henry Irving a l'à attiou l'attençion de l'attô, e a l'à portou à unn'amixitæ ch'a l'à influensou assæ a vitta profescionale do Stoker inti anni. Do 1878, o Stoker o l'à sposou a Florence Balcombe e pöco apreuvo o l'à fæto stramuo à Londra pe dirizze o Lyceum Theatre do Irving, unna poxiçion ch'o l'à tegnuo pe squæxi trent'anni. Inte sto periodo, o l'à conosciuo de figue letteräie comme o Arthur Conan Doyle, con contribuî à l'ambiente da coltua de Londra.

Sciben che Dracula o l'agge eclissou i seu atri sfòrsci creativi, o Stoker o l'à scrito inte ciù de un genere letteräio, compreiso l'orrô e l'avventua. O l'é stæto influensou da tante corrente, da-o folklöre irlandeise a-i dibattiti scientifichi do tempo, e o l'à creou de stöie che combinavan di intrighi sorvenaturali co-e preoccupaçioin tipicamente vittoriañe in sce l'identitæ, a sessualitæ e e moutie.

Inta seu carriera, o Stoker o l'à balansou o seu ròllo a-o Lyceum Theatre e a seu attivitæ de scrittô. O l'ea avvoxou pe-a seu reçerca meticolosa e un stilo narrativo ch'o mescciava o realiximo co-o macabro. Con tutto ch'o no l'agge avuo un grande successo comerçiale, Dracula o l'à ottegnuo unna popolaritæ de duata, e o l'à inspiou ben ben d'adattamenti. Apreuvo à unna serie de ictus, o l'é mòrto à Londra do 1912.

 Euvie primmäie 

 Romansi 

 The Primrose Path (1875);
 The Chain of Destiny (1875);
 The Snake's Pass (1890);
 The Fate of Fenella (1891–1892);
 The Watter's Mou''' (1895);
 The Shoulder of Shasta (1895);
 Dracula (1897);
 Miss Betty (1898);
 The Mystery of the Sea (1902);
 The Jewel of Seven Stars (1903, segonda ediçion 1912);
 The Man (1905); pubricou ascì co-o titolo The Gates of Life;
 Lady Athlyne (1908);
 The Lady of the Shroud (1909);
 The Lair of the White Worm (1911, ascurtio dòppo a seu mòrte do 1925); pubricou ascì co-o titolo de The Garden of Evil Seven Golden Buttons (scrito do 1891, tanto materiale addeuviou ascìi inte Miss Betty; pubricou dòppo a seu mòrte do 2015).

 Conti curti 
Tra e accuggeite di seu conti curti, s'arregòrda:
 Under the Sunset (1881), eutto conti de foæ pe figgeu;
 Snowbound: The Record of a Theatrical Touring Party (1908);
 Dracula's Guest and Other Weird Stories (1914).

O seu conto curto Gibbet Hill'', scrito do 1890, o l'é vegnuo famoso pe ëse stæto ascordou e descoverto torna solo che inte l'ottobre do 2024.

 Nòtte 

 Atri progetti 

Categorîa:Biografìe
Categorîa:Scritoî